钦定古今图书集成/明伦汇编/官常典/第060卷 > 阜陵质王延
## 钦定古今图书集成/明伦汇编/官常典/第060卷 > 阜陵质王延

按《后汉书》本传：“阜陵质王延，建武十五年封淮阳公，
十七年进爵为王，二十八年就国，三十年以汝南之
长平、西华、新阳、扶桑四县益淮阳国。延性骄奢而遇
下严烈。永平中，有上书告延与姬兄谢弇及姊馆陶
主、婿驸马都尉韩光招奸猾，作图谶，祠祭祝诅。事下
案验，光、弇被杀，辞所连及，死徙者甚众。有司奏请诛”
延。显宗以延罪薄于楚王英，故特加恩，徙为阜陵王，
食二县。延既徙封，数怀怨望。建初中，复有告延与子
男鲂造逆谋者，有司奏请槛车征诣廷尉诏狱。肃宗
下诏曰：“王前犯大逆，罪恶尤深，有同周之管、蔡，汉之
淮南。经有正义，律有明刑。先帝不忍亲亲之恩，枉屈
大法，为王受愆，群下莫不惑焉。今王曾莫悔悟，悖心
不移，逆谋内溃，自子鲂发，诚非本朝之所乐闻。朕恻
然伤心，不忍致王于理。今贬爵为阜陵侯，食一县。获
斯辜者，侯自取焉。於戏诫哉！”赦鲂等罪勿验，使谒者
一人监护延国，不得与吏人通。章和元年，行幸九江，
赐延书，与车驾会寿春。帝见延及妻子，愍然伤之，乃
下诏曰：“昔周之爵封千有八百，而姬姓居半者，所以
桢干王室也。朕南巡望淮海，意在阜陵，遂与侯相见。
侯志意衰落，形体非故，瞻省怀感，以喜以悲。今复侯
为阜陵王，增封四县，并前为五县。”以阜陵下湿，徙都
寿春，加赐钱千万，布万匹，安车一乘，夫人诸子赏赐
各有差。明年入朝。立五十一年薨，子殇王冲嗣。